වයෝවෘද්ධ, රෝගාතුර කලාකරුවන්ගේ සුබසාධනය වෙනුවෙන් ‘පොදු අරමුදලක්’ පිහිටුවීමට ජනාධිපති මහින්ද රාජපක්ෂ මහතා තීරණය කොට තිබේ.ජනාධිපතිවරයා ඊයේ (01) පුවත්පතක පළවී තිබූ ප්‍රවීණ ගායක හරූන් ලන්ත්‍රා සහ ප්‍රවීණ නිළි ලැටීෂියා පීරිස්ගේ වර්තමාන තත්ත්වය පිළිබඳ පුවත දැකීමෙන් පසු දුරකතනයෙන් තමා අමතා මේ බව ප්‍රකාශ කළ බව, ප්‍රවීණ සිනමාවේදී රවීන්ද්‍ර රන්දෙනිය මහතා ප්‍රකාශ කෙළේය.සියයට අනු අටකට වැඩි (98%) කලාකරුවන් පිරිසක් එකම වේදිකාවකට නැග ජනාධිපති අපේක්ෂකයකු වෙනුවෙන් සහය පළ කිරීම ඓතිහාසික සිදුවීමක් බව පෙන්වා දුන් රවීන්ද්‍ර රන්දෙනිය මහතා, මහින්ද රාජපක්ෂ මහතා ජනාධිපතිවීමට පෙර සිටම කලාකරුවන් වෙනුවෙන් දක්වන සංවේදීකම හා කලාවත් සමඟ පවත්වාගෙන යන සම්බන්ධතා මත මහින්ද රාජපක්ෂ මහතා වෙත කලාකරුවන් මේ අයුරින් එක්රොක් වී ඇති බවද කීය.ඒ මහතා මේ අදහස් පළ කෙළේ රජයේ ප්‍රවෘත්ති දෙපාර්තමේන්තුවේදී ඊයේ (01) පැවැති ඇසිදිසි විද්වත් හමුවේදීය.